Document ID: 32013R0811

KOMISIJOS DELEGUOTASIS REGLAMENTAS (ES) Nr. 811/2013
2013 m. vasario 18 d.
kuriuo papildomos Europos Parlamento ir Tarybos direktyvos 2010/30/ES nuostatos dėl patalpų šildytuvų, kombinuotųjų šildytuvų, patalpų šildytuvo, temperatūros reguliatoriaus ir saulės energijos įrenginio komplektų, taip pat kombinuotojo šildytuvo, temperatūros reguliatoriaus ir saulės energijos įrenginio komplektų energijos vartojimo efektyvumo ženklinimo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. gegužės 19 d. Europos Parlamento ir Tarybos direktyvą 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (1), ypač į jos 10 straipsnį,
kadangi:
(1)
Direktyvoje 2010/30/ES nustatyta, kad Komisija turi priimti deleguotuosius teisės aktus dėl su energija susijusių gaminių, kurie turi didelį energijos taupymo potencialą, tačiau jų veiksmingumo lygiai atliekant lygiavertes funkcijas labai skiriasi, ženklinimo;
(2)
patalpų šildytuvų ir kombinuotųjų šildytuvų, kuriais šildomos patalpos ir vanduo, suvartojama energija sudaro didelę dalį visos Sąjungoje suvartojamos energijos. Vienodą funkciją atliekančių patalpų šildytuvų ir kombinuotųjų šildytuvų energijos vartojimo efektyvumas labai skiriasi. Yra didelių galimybių sumažinti jų suvartojamos energijos kiekį - be kitų dalykų, derinti juos su tinkamais temperatūros reguliatoriais ir saulės energijos įrenginiais. Todėl patalpų šildytuvams, kombinuotiesiems šildytuvams ir tokių šildytuvų komplektams, kuriuose jie suderinti su temperatūros reguliatoriais ir saulės energijos įrenginiais, turėtų būti taikomi energijos vartojimo efektyvumo ženklinimo reikalavimai;
(3)
patalpų šildytuvai ir kombinuotieji šildytuvai, suprojektuoti naudoti daugiausia su iš biomasės gautu dujiniu ar skystuoju kuru (daugiau nei 50 %), turi ypatingų techninių savybių, kurias reikia išsamiau išanalizuoti techniniu, ekonominiu ir aplinkosaugos požiūriu. Atlikus analizę, jei remiantis gautais rezultatais bus tinkama, tokių šildytuvų energijos vartojimo efektyvumo ženklinimo reikalavimai turėtų būti nustatyti tolesniame etape;
(4)
turėtų būti nustatytos suderintos nuostatos, kaip parodyti patalpų šildytuvų ir kombinuotųjų šildytuvų energijos vartojimo efektyvumą etiketėse ir standartinėje gaminio informacijoje, kad gamintojai turėtų paskatų didinti šių šildytuvų energijos vartojimo efektyvumą, galutiniai naudotojai būtų skatinami pirkti efektyviai energiją vartojančius gaminius ir būtų prisidėta prie bendros rinkos veikimo;
(5)
atsižvelgus į dideles energijos ir sąnaudų taupymo galimybes, susijusias su kiekvieno tipo šildytuvu, šiuo reglamentu patalpų šildytuvų su šildymo katilu, kogeneracinių patalpų šildytuvų, patalpų šildytuvų su šilumos siurbliu, kombinuotųjų šildytuvų su katilu ir kombinuotųjų šildytuvų su šilumos siurbliu šildymo funkcijai turėtų būti nustatyta nauja ženklinimo skalė nuo A++ iki G. Nors A-G klasės apima įvairių tipų įprastinius katilus, kurie nederinami su kogeneracijos ar atsinaujinančių energijos išteklių technologijomis, A+ ir A++ klasėmis turėtų būti skatinamas kogeneracijos ir atsinaujinančių energijos išteklių technologijų naudojimas;
(6)
be to, turėtų būti nustatyta nauja A-G ženklinimo skalė kombinuotųjų šildytuvų su katilu ir kombinuotųjų šildytuvų su šilumos siurbliu vandens šildymo funkcijai pagal 2013 m. vasario 18 d. Komisijos deleguotąjį reglamentą (ES) Nr. 812/2013, kuriuo papildoma Europos Parlamento ir Tarybos direktyva 2010/30/ES, nustatant vandens šildytuvų, karšto vandens talpyklų, vandens šildytuvo ir saulės energijos kolektoriaus komplektų energijos vartojimo efektyvumo ženklinimo reikalavimus (2).
(7)
prie sezoninių patalpų šildymo klasių ir vandens šildymo klasių po ketverių metų turėtų būti atitinkamai pridėtos tolesnės A+++ ir A+ klasės, nebent per reglamento peržiūrą būtų nustatyta kitaip, kad efektyviausiai energiją vartojantys patalpų šildytuvai ir kombinuotieji šildytuvai, kuriuose naudojami atsinaujinantys energijos ištekliai, kuo sparčiau skverbtųsi į rinką;
(8)
šiuo reglamentu turėtų būti užtikrinta, kad vartotojai gautų tikslesnę palyginamą informaciją apie šildytuvų su šilumos siurbliu veikimą, grindžiamą sezoninio energijos vartojimo efektyvumo skaičiavimo ir matavimo metodu trijose Europos klimato zonose. Komisija įgaliojo Europos standartizacijos institucijas išnagrinėti, ar panašų metodą galima būtų nustatyti kitiems šildytuvams. Peržiūrint šį reglamentą galima būtų apsvarstyti šildytuvų su katilu, kogeneracinių šildytuvų ir saulės energijos šildytuvų standartizuotus Europos šildymo sezonus;
(9)
svarbus veiksnys galutiniams naudotojams gali būti šildytuvo garso galios lygis. Informacija apie garso galios lygį turėtų būti įrašoma į patalpų šildytuvų ir kombinuotųjų šildytuvų etiketę;
(10)
numatoma, kad dėl bendro šio reglamento ir 2013 m. rugpjūčio 2 d. Komisijos deleguotojo reglamento (ES) Nr. 813/2013 (3), kuriuo papildoma Europos Parlamento ir Tarybos direktyva 2009/125/ES, nustatant patalpų šildytuvų ir kombinuotųjų šildytuvų ekologinio projektavimo reikalavimus, poveikio iki 2020 m. per metus būtų sutaupoma apie 1 900 PJ (45 mln. t naftos ekvivalento) energijos, o tai prilygsta 110 mln. t CO2, palyginti su tuo, jei nebūtų imtasi priemonių;
(11)
etiketėje pateikiama informacija turėtų būti gaunama taikant patikimo, tikslaus ir atkuriamo matavimo ir skaičiavimo procedūras, pagal kurias būtų atsižvelgiama į visuotinai pripažintus pažangiausius matavimo ir skaičiavimo metodus, įskaitant darniuosius standartus, jei tokių yra, kuriuos Komisijos prašymu priėmė Europos standartizacijos institucijos pagal procedūras, nustatytas 1998 m. birželio 22 d. Europos Parlamento ir Tarybos direktyvoje 98/34/EB, nustatančioje informacijos apie techninius standartus, reglamentus ir informacinės visuomenės paslaugų taisykles teikimo tvarką (4);
(12)
šiame reglamente turėtų būti apibrėžta vienoda patalpų šildytuvų ir kombinuotųjų šildytuvų gaminio etiketės forma ir turinys;
(13)
be to, šiame reglamente turėtų būti nustatyti patalpų šildytuvų ir kombinuotųjų šildytuvų gaminio vardinių parametrų lentelės ir techninių dokumentų reikalavimai;
(14)
šiame reglamente taip pat turėtų būti nustatyti informacijos, kurią privaloma nurodyti patalpų šildytuvus ir kombinuotuosius šildytuvus parduodant bet kokiu nuotolinės prekybos būdu, taip pat tokių šildytuvų reklamose ir techninėje reklaminėje medžiagoje, reikalavimai;
(15)
be autonominių patalpų šildytuvų ir kombinuotųjų šildytuvų etikečių ir vardinių parametrų lentelių, nustatytų šiame reglamente, komplekto etikete ir vardinių parametrų lentele, grindžiama iš tiekėjų gautomis gaminių vardinių parametrų lentelėmis, turėtų būti užtikrinta, kad informacija apie šildytuvų, suderintų su saulės energijos įrenginiais ir (arba) temperatūros reguliatoriais, energijos vartojimo efektyvumą būtų lengvai prieinama galutiniams naudotojams. Toks komplektas galėtų pasiekti aukščiausią energijos vartojimo efektyvumo klasę A+++;
(16)
tikslinga numatyti šio reglamento nuostatų peržiūrą atsižvelgiant į technologijų pažangą,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi patalpų šildytuvų ir kombinuotųjų šildytuvų, kurių vardinis šilumos atidavimas ≤ 70 kW, patalpų šildytuvų (≤ 70 kW), temperatūros reguliatorių ir saulės energijos įrenginių komplektų ir kombinuotųjų šildytuvų (≤ 70 kW), temperatūros reguliatorių ir saulės energijos įrenginių komplektų efektyvumo ženklinimo ir papildomos informacijos apie gaminį teikimo reikalavimai.
2. Šis reglamentas netaikomas:
a)
šildytuvams, kurie specialiai suprojektuoti vartoti daugiausia iš biomasės gautą dujinį arba skystąjį kurą;
b)
šildytuvams, vartojantiems kietąjį kurą;
c)
šildytuvams, kuriems taikoma Europos Parlamento ir Tarybos direktyva 2010/75/ES (5);
d)
šildytuvams, kurie šilumą gamina tik karšto geriamojo arba sanitarinio vandens tiekimo reikmėms;
e)
šildytuvams, kuriais šildoma ir paskirstoma dujinė šilumos perdavimo terpė, kaip antai garai ar oras;
f)
kogeneraciniams patalpų šildytuvams, kurių maksimali elektros energijos galia yra 50 kW arba didesnė.
2 straipsnis
Apibrėžtys
Be nustatytųjų Direktyvos 2010/30/EB 2 straipsnyje, šiame reglamente taikomos šios apibrėžtys:
1) šildytuvas- patalpų šildytuvas arba kombinuotasis šildytuvas;
2) patalpų šildytuvas- įrenginys,
a)
kuriuo šiluma tiekiama į vandens pagrindu veikiančią centrinio šildymo sistemą, kad būtų pasiekta ir palaikoma norima patalpų temperatūra uždaroje erdvėje, kaip antai pastate, būste ar kambaryje; ir
b)
kuriame įrengtas vienas arba daugiau šilumos generatorių;
3) kombinuotasis šildytuvas- patalpų šildytuvas, suprojektuotas taip, kad kartu teiktų šilumą, reikalingą tam tikros temperatūros karšto geriamojo ir sanitarinio vandens tam tikram kiekiui ir srautui tiekti nustatytais intervalais, ir prijungtas prie išorinio geriamojo arba sanitarinio vandens šaltinio;
4) vandens pagrindu veikianti centrinio šildymo sistema- sistema, kurioje vanduo naudojamas kaip šilumos perdavimo terpė ir per ją centralizuotai pagaminta šiluma paskirstoma į šilumos spinduliavimo įtaisus patalpoms ar jų dalims šildyti;
5) šilumos generatorius- šildytuvo dalis, gaminanti šilumą vienu ar keliais iš šių būdų:
a)
iškastinio kuro ir (arba) biomasės kuro deginimas;
b)
kaitinimo elementų elektrinės varžos Džaulio šiluma;
c)
aplinkos šilumos surinkimas iš oro šaltinio, vandens šaltinio arba grunto šaltinio ir (arba) šilumingųjų atliekų;
6) vardinis šilumos atidavimas (Prated)- deklaruotas šildytuvo šilumos atidavimas (kW), kai patalpos ir, kai taikoma, vanduo šildomi standartinėmis veikimo sąlygomis; patalpų šildytuvų su šilumos siurbliais ir kombinuotųjų šildytuvų su šilumos siurbliais atveju standartinės veikimo sąlygos, kurioms esant nustatomas vardinis šilumos atidavimas, yra norminės projektinės sąlygos, išdėstytos VII priedo 10 lentelėje;
7) standartinės veikimo sąlygos- šildytuvų veikimo sąlygos esant vidutinio klimato sąlygoms, kuriomis nustatomas vardinis šilumos atidavimas, sezoninis energijos patalpoms šildyti vartojimo efektyvumas, energijos vandeniui šildyti vartojimo efektyvumas ir garso galios lygis;
8) biomasė- biologiškai skaidi biologinės kilmės produktų, atliekų ir liekanų, gaunamų žemės ūkyje (įskaitant augalinės ir gyvulinės kilmės medžiagas), miškų ūkyje ir susijusiose pramonės šakose, įskaitant žuvininkystę ir akvakultūrą, dalis, taip pat biologiškai skaidi pramoninių ir buitinių atliekų dalis;
9) biomasės kuras- iš biomasės pagamintas dujinis arba skystasis kuras;
10) iškastinis kuras- dujinis arba skystasis iškastinis kuras;
11) kogeneracinis patalpų šildytuvas- patalpų šildytuvas, vienu metu tuo pačiu procesu gaminantis šilumą ir elektros energiją.
12) temperatūros reguliatorius- sąsajos su galutiniu naudotoju įranga, kuria nustatoma pageidaujama patalpų temperatūros vertė ir laikas, taip pat šildytuvo sąsajai, kaip antai centriniam procesoriui, perduodami susiję duomenys, pagal kuriuos tiksliau reguliuojama patalpų temperatūra;
13) saulės energijos įrenginys- saulės energijos sistema, saulės energijos kolektorius, saulės energijos karšto vandens talpykla arba kolektoriaus kontūro siurblys, rinkai tiekiami atskirai;
14) saulės energijos sistema- įrenginys, turintis vieną arba daugiau saulės energijos kolektorių bei saulės energijos vandens talpyklų ir galintis turėti siurblių kolektoriaus kontūre bei kitų dalių, rinkai tiekiama kaip vienas blokas ir neturi jokio šilumos generatoriaus, tačiau gali turėti vieną arba daugiau pagalbinių panardinamųjų kaitintuvų;
15) saulės energijos kolektorius- įrenginys, suprojektuotas visuminei saulės energinei apšvietai sugerti ir taip pagamintą šilumą perduoti per jį tekančiam skysčiui;
16) karšto vandens talpykla- rezervuaras (su visais priedais), kuriame laikomas vandeniui ir (arba) patalpai šildyti naudojamas karštas vanduo, kuriame neįrengta jokio šilumos generatoriaus, tačiau gali būti vienas arba daugiau pagalbinių panardinamųjų kaitintuvų;
17) saulės energijos karšto vandens talpykla- karšto vandens talpykla, kurioje laikoma vieno ar daugiau saulės energijos kolektorių pagaminta šilumos energija;
18) pagalbinis panardinamasis kaitintuvas- kaitinimo elementų elektrinės varžos Džaulio šilumą duodantis kaitintuvas, kuris yra karšto vandens talpyklos dalis ir gamina šilumą tik tada, kai išorinis šilumos šaltinis sutrikdomas (įskaitant techninės priežiūros laikotarpiais) arba neveikia; toks kaitintuvas gali būti saulės energijos karšto vandens talpyklos dalis, tiekianti šilumą, kai saulės energijos šaltinio nepakanka būtinam patogumui pagal nustatytą lygį užtikrinti;
19) patalpų šildytuvo, temperatūros reguliatoriaus ir saulės energijos įrenginio komplektas- galutiniam naudotojui siūlomas komplektas, kurį sudaro vienas arba daugiau patalpų šildytuvų bei vienas arba daugiau temperatūros reguliatorių ir (arba) vienas arba daugiau saulės energijos įrenginių;
20) kombinuotojo šildytuvo, temperatūros reguliatoriaus ir saulės energijos įrenginio komplektas- galutiniam naudotojui siūlomas komplektas, kurį sudaro vienas arba daugiau kombinuotųjų šildytuvų bei vienas arba daugiau temperatūros reguliatorių ir (arba) vienas arba daugiau saulės energijos įrenginių;
21) sezoninis energijos patalpoms šildyti vartojimo efektyvumas (ηs )- nustatyto šildymo sezono patalpų šildymo, kurį teikia patalpų šildytuvas, kombinuotasis šildytuvas, patalpų šildytuvo, temperatūros reguliatoriaus ir saulės energijos įrenginio komplektas arba kombinuotojo šildytuvo, temperatūros reguliatoriaus ir saulės energijos įrenginio komplektas, poreikio ir metinio energijos suvartojimo, kurio reikia šiam poreikiui patenkinti, santykis (%);
22) energijos vandeniui šildyti vartojimo efektyvumas (ηwh )- geriamojo arba sanitarinio vandens, tiekiamo kombinuotuoju šildytuvu arba kombinuotojo šildytuvo, temperatūros reguliatoriaus ir saulės energijos įrenginio komplektu, naudingosios energijos ir jo gamybai būtinos energijos santykis (%);
23) garso galios lygis (LWA )- A svertinis garso galios lygis patalpoje ir (arba) lauke (dB).
Papildomos II-VIII prieduose vartojamų terminų apibrėžtys pateiktos I priede.
3 straipsnis
Tiekėjų pareigos ir tvarkaraštis
1. Nuo 2015 m. rugsėjo 26 d. tiekėjai, patalpų šildytuvus, įskaitant sumontuotus patalpų šildytuvo, temperatūros reguliatoriaus ir saulės energijos įrenginio komplektuose, tiekiantys rinkai ir (arba) perduodantys juos naudoti, užtikrina, kad:
a)
su kiekvienu patalpų šildytuvu, atitinkančiu II priedo 1 punkte nustatytas sezoninio energijos patalpoms šildyti vartojimo efektyvumo klases, būtų pateikiama III priedo 1.1 punkte nustatytą formatą ir informacijos turinį atitinkanti spausdinta etiketė; pagal šią nuostatą: spausdinta patalpų šildytuvų su šilumos siurbliais etiketė pateikiama bent šilumos generatoriaus pakuotėje; jei patalpų šildytuvus numatyta naudoti patalpų šildytuvo, temperatūros reguliatoriaus ir saulės energijos įrenginio komplektuose, dar viena III priedo 3 punkte nustatytą formatą ir informacijos turinį atitinkanti spausdinta etiketė pateikiama su kiekvienu patalpų šildytuvu;
b)
IV priedo 1 punkte nustatyta gaminio vardinių parametrų lentelė pateikiama su kiekvienu patalpų šildytuvu; pagal šią nuostatą: pateikiama bent patalpų šildytuvų su šilumos siurbliais šilumos generatoriaus vardinių parametrų lentelė; jei patalpų šildytuvus numatyta naudoti patalpų šildytuvo, temperatūros reguliatoriaus ir saulės energijos įrenginio komplektuose, pateikiama dar viena IV priedo 5 punkte nustatyta gaminio vardinių parametrų lentelė;
c)
valstybės narės valdžios institucijų arba Komisijos prašymu pateikiami V priedo 1 punkte nustatyti techniniai dokumentai;
d)
visoje tam tikro patalpų šildytuvo modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis;
e)
visoje konkretaus patalpų šildytuvo modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis.
Nuo 2019 m. rugsėjo 26 d. su kiekvienu patalpų šildytuvu, atitinkančiu II priedo 1 punkte nustatytas sezoninio energijos patalpoms šildyti vartojimo efektyvumo klases, būtų pateikiama III priedo 1.2 punkte nustatytą formatą ir informacijos turinį atitinkanti spausdinta etiketė; pagal šią nuostatą: spausdinta patalpų šildytuvų su šilumos siurbliais etiketė pateikiama bent šilumos generatoriaus pakuotėje;
2. Nuo 2015 m. rugsėjo 26 d. tiekėjai, kombinuotuosius šildytuvus, įskaitant sumontuotus kombinuotojo šildytuvo, temperatūros reguliatoriaus ir saulės energijos įrenginio komplektuose, tiekiantys rinkai ir (arba) perduodantys juos naudoti, užtikrina, kad:
a)
su kiekvienu kombinuotuoju šildytuvu, atitinkančiu II priedo 1 ir 2 punktuose nustatytas sezoninio energijos patalpoms šildyti vartojimo efektyvumo klases ir energijos vandeniui šildyti vartojimo efektyvumo klases, būtų pateikiama III priedo 2.1 punkte nustatytą formatą ir informacijos turinį atitinkanti spausdinta etiketė; pagal šią nuostatą: spausdinta kombinuotųjų šildytuvų su šilumos siurbliais etiketė pateikiama bent šilumos generatoriaus pakuotėje; jei kombinuotuosius šildytuvus numatyta naudoti kombinuotojo šildytuvo, temperatūros reguliatoriaus ir saulės energijos įrenginio komplektuose, dar viena III priedo 4 punkte nustatytą formatą ir informacijos turinį atitinkanti spausdinta etiketė pateikiama su kiekvienu kombinuotuoju šildytuvu;
b)
IV priedo 2 punkte nustatyta gaminio vardinių parametrų lentelė pateikiama su kiekvienu kombinuotuoju šildytuvu; pagal šią nuostatą: pateikiama bent kombinuotųjų šildytuvų su šilumos siurbliais šilumos generatoriaus vardinių parametrų lentelė; jei kombinuotuosius šildytuvus numatyta naudoti kombinuotojo šildytuvo, temperatūros reguliatoriaus ir saulės energijos įrenginio komplektuose, pateikiama dar viena IV priedo 6 punkte nustatyta gaminio vardinių parametrų lentelė;
c)
valstybės narės valdžios institucijų arba Komisijos prašymu pateikiami V priedo 2 punkte nustatyti techniniai dokumentai;
d)
visoje tam tikro kombinuotojo šildytuvo modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis;
e)
visoje konkretaus kombinuotojo šildytuvo modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis.
Nuo 2019 m. rugsėjo 26 d. su kiekvienu kombinuotuoju šildytuvu, atitinkančiu II priedo 1 ir 2 punktuose nustatytas sezoninio energijos patalpoms šildyti vartojimo efektyvumo klases energijos vandeniui šildyti vartojimo efektyvumo klases, būtų pateikiama III priedo 2.2 punkte nustatytą formatą ir informacijos turinį atitinkanti spausdinta etiketė; pagal šią nuostatą: spausdinta kombinuotųjų šildytuvų su šilumos siurbliais etiketė pateikiama bent šilumos generatoriaus pakuotėje.
3. Nuo 2015 m. rugsėjo 26 d. tiekėjai, temperatūros reguliatorius tiekiantys rinkai ir (arba) perduodantys juos naudoti, užtikrina, kad:
a)
pateikiama IV priedo 3 punkte nustatyta gaminio vardinių parametrų lentelė;
b)
valstybės narės valdžios institucijų arba Komisijos prašymu pateikiami V priedo 3 punkte nustatyti techniniai dokumentai.
4. Nuo 2015 m. rugsėjo 26 d. tiekėjai, saulės energijos įrenginius tiekiantys rinkai ir (arba) perduodantys juos naudoti, užtikrina, kad:
a)
pateikiama IV priedo 4 punkte nustatyta gaminio vardinių parametrų lentelė;
b)
valstybės narės valdžios institucijų arba Komisijos prašymu pateikiami V priedo 4 punkte nustatyti techniniai dokumentai.
5. Nuo 2015 m. rugsėjo 26 d. tiekėjai, patalpų šildytuvo, temperatūros reguliatoriaus ir saulės energijos įrenginio komplektus tiekiantys rinkai ir (arba) perduodantys juos naudoti, užtikrina, kad:
a)
su kiekvienu patalpų šildytuvo, temperatūros reguliatoriaus ir saulės energijos įrenginio komplektu, atitinkančiu II priedo 1 punkte nustatytas sezoninio energijos patalpoms šildyti vartojimo efektyvumo klases, būtų pateikiama III priedo 3 punkte nustatytą formatą ir informacijos turinį atitinkanti spausdinta etiketė;
b)
IV priedo 5 punkte nustatyta gaminio vardinių parametrų lentelė pateikiama su kiekvienu su kiekvienu patalpų šildytuvo, temperatūros reguliatoriaus ir saulės energijos įrenginio komplektu;
c)
valstybės narės valdžios institucijų arba Komisijos prašymu pateikiami V priedo 5 punkte nustatyti techniniai dokumentai;
d)
visoje tam tikro patalpų šildytuvo, temperatūros reguliatoriaus ir saulės energijos įrenginio komplekto modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis;
e)
visoje konkretaus patalpų šildytuvo, temperatūros reguliatoriaus ir saulės energijos įrenginio komplekto modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis.
6. Nuo 2015 m. rugsėjo 26 d. tiekėjai, kombinuotojo šildytuvo, temperatūros reguliatoriaus ir saulės energijos įrenginio komplektus tiekiantys rinkai ir (arba) perduodantys juos naudoti, užtikrina, kad:
a)
su kiekvienu kombinuotojo šildytuvo, temperatūros reguliatoriaus ir saulės energijos įrenginio komplektu, atitinkančiu II priedo 1 ir 2 punktuose nustatytas sezoninio energijos patalpoms šildyti vartojimo efektyvumo klases ir energijos vandeniui šildyti vartojimo efektyvumo klases, būtų pateikiama III priedo 4 punkte nustatytą formatą ir informacijos turinį atitinkanti spausdinta etiketė;
b)
IV priedo 6 punkte nustatyta gaminio vardinių parametrų lentelė pateikiama su kiekvienu kombinuotojo šildytuvo, temperatūros reguliatoriaus ir saulės energijos įrenginio komplektu;
c)
valstybės narės valdžios institucijų arba Komisijos prašymu pateikiami V priedo 6 punkte nustatyti techniniai dokumentai;
d)
visoje tam tikro kombinuotojo šildytuvo, temperatūros reguliatoriaus ir saulės energijos įrenginio komplekto modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis;
e)
visoje konkretaus kombinuotojo šildytuvo, temperatūros reguliatoriaus ir saulės energijos įrenginio komplekto modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis.
4 straipsnis
Prekiautojų pareigos
1. Prekiautojai patalpų šildytuvais užtikrina, kad:
a)
kiekvieno pardavimo vietoje esančio patalpų šildytuvo priekinis išorinis paviršius būtų pažymėtas pagal 3 straipsnio 1 punktą tiekėjų pateikta aiškiai matoma etikete, nustatyta III priedo 1 punkte;
b)
prekiaujant patalpų šildytuvais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama pagal VI priedo 1 punktą tiekėjo pateikta informacija;
c)
visoje tam tikro patalpų šildytuvo modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis;
d)
visoje konkretaus patalpų šildytuvo modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis.
2. Kombinuotųjų šildytuvų prekiautojai užtikrina, kad:
a)
kiekvieno pardavimo vietoje esančio kombinuotojo šildytuvo priekinis išorinis paviršius būtų pažymėtas pagal 3 straipsnio 2 punktą tiekėjų pateikta aiškiai matoma etikete, nustatyta III priedo 2 punkte;
b)
prekiaujant kombinuotaisiais šildytuvais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama pagal VI priedo 2 punktą tiekėjo pateikta informacija;
c)
visoje tam tikro kombinuotojo šildytuvo modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis;
d)
visoje konkretaus kombinuotojo šildytuvo modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis.
3. Prekiautojai patalpų šildytuvo, temperatūros reguliatoriaus ir saulės energijos įrenginio komplektais užtikrina, remdamiesi tiekėjų pagal 3 straipsnio 1 dalį, 3 straipsnio 3 dalį, 3 straipsnio 4 dalį ir 3 straipsnio 5 dalį pateiktomis etiketėmis ir gaminių vardinių parametrų lentelėmis, kad:
a)
visuose konkretaus komplekto pasiūlymuose būtų nurodytas to komplekto sezoninis energijos patalpoms šildyti vartojimo efektyvumas ir sezoninio energijos patalpoms šildyti vartojimo efektyvumo klasė atitinkamai vidutinio, šaltesnio arba šiltesnio klimato sąlygomis; tam komplektas paženklinamas III priedo 3 punkte nustatyta etikete ir pateikiama IV priedo 5 punkte nustatyta vardinių parametrų lentelė, tinkamai užpildyta pagal to komplekto charakteristikas;
b)
prekiaujant patalpų šildytuvo, temperatūros reguliatoriaus ir saulės energijos įrenginio komplektais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama pagal VI priedo 3 punktą tiekėjo pateikta informacija;
c)
visoje tam tikro patalpų šildytuvo, temperatūros reguliatoriaus ir saulės energijos įrenginio komplekto modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis;
d)
visoje konkretaus patalpų šildytuvo, temperatūros reguliatoriaus ir saulės energijos įrenginio komplekto modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę vidutinio klimato sąlygomis.
4. Prekiautojai kombinuotojo šildytuvo, temperatūros reguliatoriaus ir saulės energijos įrenginio komplektais užtikrina, remdamiesi tiekėjų pagal 3 straipsnio 2 dalį, 3 straipsnio 3 dalį, 3 straipsnio 4 dalį ir 3 straipsnio 6 dalį pateiktomis etiketėmis ir gaminių vardinių parametrų lentelėmis, kad:
a)
visuose konkretaus kombinuotojo šildytuvo, temperatūros reguliatoriaus ir saulės energijos įrenginio komplekto pasiūlymuose būtų nurodytas to komplekto sezoninis energijos patalpoms šildyti vartojimo efektyvumas, energijos vandeniui šildyti vartojimo efektyvumas, sezoninio energijos patalpoms šildyti vartojimo efektyvumo klasė ir energijos vandeniui šildyti vartojimo efektyvumo klasė atitinkamai vidutinio, šaltesnio arba šiltesnio klimato sąlygomis; tam komplektas paženklinamas III priedo 4 punkte nustatyta etikete ir pateikiama IV priedo 6 punkte nustatyta vardinių parametrų lentelė, tinkamai užpildyta pagal to komplekto charakteristikas;
b)
prekiaujant kombinuotojo šildytuvo, temperatūros reguliatoriaus ir saulės energijos įrenginio komplektais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama informacija pagal VI priedo 4 punktą;
c)
visoje tam tikro kombinuotojo šildytuvo, temperatūros reguliatoriaus ir saulės energijos įrenginio komplekto modelio reklamoje, kurioje yra informacijos apie energiją arba kainas, būtų daroma nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis;
d)
visoje konkretaus kombinuotojo šildytuvo, temperatūros reguliatoriaus ir saulės energijos įrenginio komplekto modelio techninėje reklaminėje medžiagoje, kurioje aprašomi jo konkretūs techniniai parametrai, būtų nuoroda į to modelio sezoninio energijos patalpoms šildyti vartojimo efektyvumo klasę ir energijos vandeniui šildyti vartojimo efektyvumo klasę vidutinio klimato sąlygomis.
5 straipsnis
Matavimo ir skaičiavimo metodai
Pagal 3 ir 4 straipsnius pateiktina informacija nustatoma patikimais, tiksliais ir pakartojamais matavimo ir skaičiavimo metodais, kuriuose atsižvelgiama į pripažintus pažangiausius skaičiavimo ir matavimo metodus, kaip nurodyta VII priede.
6 straipsnis
Rinkos priežiūros tikslais taikoma patikros procedūra
Valstybės narės atitiktį deklaruotai šildytuvų sezoninio energijos patalpoms šildyti vartojimo efektyvumo klasei, energijos vandeniui šildyti vartojimo efektyvumo klasei, sezoniniam energijos patalpoms šildyti vartojimo efektyvumui, energijos vandeniui šildyti vartojimo efektyvumui ir garso galios lygiui vertina pagal VIII priede nustatytą procedūrą.
7 straipsnis
Peržiūra
Komisija peržiūri šį reglamentą atsižvelgdama į technologijų pažangą ne vėliau kaip po penkerių metų nuo jo įsigaliojimo. Peržiūrint reglamentą visų pirma įvertinami reikšmingi pokyčiai, susiję su įvairių tipų šildytuvų, susijusių su III priedo 1.2 ir 2.2 punktuose nurodytomis etiketėmis, rinkos dalimis, šildytuvo energijos vartojimo veiksmingumo nurodymo kitu būdu nei nurodant šilumos siurblio energijos vartojimo efektyvumą remiantis standartizuotais šildymo sezonais, įgyvendinamumas ir naudingumas, pakuotės vardinių parametrų lentelių ir etikečių, nustatytų III priedo 3 ir 4 punktuose ir IV priedo 5 ir 6 punktuose, tinkamumas ir galimybės į šio reglamento taikymo sritį įtraukti pasyviuosius dūmtakių šilumos atgavimo įtaisus.
8 straipsnis
Įsigaliojimas ir taikymas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. vasario 18 d.

Labels: 7
3
14
1